
Sică Mandolină I-a băgat în stabor pe Nicușor Dan 


Asta-i trebuia lui Nicușor Dan, să fie „garantat” de prietenul clanului Fabian! 
Ludovic Orban este un politician uns cu toate alifiile, aproape că nu există 
campanie electorală în care să nu facă un fault de „roșu”. E atât de frapant ce se 
întâmplă încât te întrebi dacă nu cumva Sică Mandolină este pionul otrăvit mutat 
strategic pe tabla de șah. Cert este că dezvăluirile legate de petrecerile cu 
interlopi sunt o noutate doar pentru cine nu-l cunoaște pe fostul lider al PNL. 


Ar fi o dovadă de naivitate să credem că Orban a avut o „scăpare” când s-a asociat cu 
„bombardierii” lui Fabian. Personajul e cunoscut în această lume, băieţii cu trecut mai 
„tulbure”, ca să-i spunem așa, îl cunosc bine, au povești destule pe care le-ar putea 
relata. 


Clanul Fabian — Ludovic Orban -— crima de la Padina 


Lovitura care s-a dat acum este cea mai puternică și pentru că vine la doar câteva zile 
după startul campaniei electorale. Nici bine nu s-a intrat în joc pentru „locale” că Antena 3 


a și detonat „bomba” - la Sinteza Zilei, subiectul serii de marţi a fost filmarea cu Ludovic 
Orban distrându-se la o petrecere în compania interlopilor din clanul Fabian și a 
vrăjitoarei Sidonia. 


Sunt personaje din aceeași organizaţie criminală cu a celor trei criminali care anul ăsta, în 
ianuarie, au tăiat cu macetele un bărbat (apropiat al altui interlop celebru, Ghenosu, din 
Târgoviște), lăsându-l într-o baltă de sânge. Vorbim despre fiii Sidoniei și ai lui Fabian, 
liderul temutului clan. 


sursa foto Antena 3 


În prezența acestor personaje s-a distrat fostul premier, pe vremea când era viceprimar al 
Capitalei, căci înregistrarea datează din 2006. De fapt, pe imagini se observă cum Sică 
Mandolină, pe ringul de dans, este în centrul atenţiei - bate din palme, se bucură de 
dedicaţiile pe care le primește, dansează și râde cu gura până la urechi. Ca la orice 
petrecere, dedicațiile curg - „Pentru domnul primar, hai barosaneee, se știeee!”. La un 
moment dat, în filmare apare și vrăjitoarea Sidonia, care se apropie de șeful PNL 
București (la vremea respectivă) și, cu un gest cordial, îi pune mâna după gât șoptindu-i 
ceva la ureche. 


La doar câteva luni distanță, Ludovic Orban avea să ajungă ministru al Transporturilor, 
apoi prim-ministru și președinte al Camerei Deputaţilor. 


Contextul în care apare dezvăluirea cu Orban și membrii clanului Fabian nu este unul de 
neglijat. Vorbim de startul campaniei electorale, iar liderul Forței Dreptei îl sprijină în 
cursa pentru PMB pe Nicușor Dan, afișându-se în compania acestuia. 


Dar, mai e ceva - anume că înregistrarea a fost scursă în presă fix în săptămâna în care 
cei trei fii ai vrăjitoarei Sidonia, acuzaţi de omor deosebit de grav în cazul crimei de la 
Padina, au ieșit din închisoare; Curtea de Apel Ploiești a stabilit că interlopii nu reprezintă 
un pericol pentru societate și pot fi plasați în arest la domiciliu. Între timp, unul dintre ei, 
Luis Fabian, a și „lovit” pe TikTok cu o filmare în care dă de înțeles că nu regretă nimic și 
întotdeauna va acționa astfel atunci când cineva îl provoacă. 


Despre lipsa unei legi a răspunderii magistraților și absenţa oricărei urme a dreptăţii în 
instanţele judecătorești din România vom scrie în numerele următoare, mai cu seamă că 


acest subiect prezintă un interes major atât pentru țara noastră, cât și pentru partenerii 
străini pe care ne bazăm. 


Orban? „Jucător de cursă lungă” 


În prezent, Ludovic Orban reprezintă un risc major pentru Nicușor Dan, a cărui asociere 

cu un politician care se distrează în compania interlopilor numai benefică nu poate fi. De 
fapt, putem spune că acest lăutar eșuat de pe holurile întunecoase ale politicii românești 
și-a cam bătut joc de șansele actualului primar general, care și-așa are balastul USR lipit 
pe afișe. 


Ori, poate că acesta a fost planul inițial. Se știe că Ludovic Orban este un politician 
compromis total, iar atunci apariția la momentul potrivit a înregistrării cu el și interlopii 
clanului Fabian nu mai este deloc o întâmplare. 


Unde mai pui că Nicușor Dan nu este nici el ușă de biserică, având ceva episoade 
nelămurite pe deplin, din urmă cu 4 ani. Atunci, în 2020, înainte de alegerile locale, s-a 
aflat, la fel, despre o asociere cel puțin ciudată a numelui său cu cel al controversatului 
Mihai Mitrache, zis „Câine”, personaj ajuns celebru după ce și-a construit o casă chiar în 
Parcul Orășelul Copiilor. 


Dincolo de toate, însă, liberalii vechi au dreptate când spun că nu-l regretă pe Ludovic 
Orban. „Jucător de cursă lungă”, spun despre el foștii săi colegi, care dau de înțeles care 
erau, de fapt, preocupările ex-premierului. 


